b'\n_START_ARTICLE_\nSakeus Iihuhua\n_START_PARAGRAPH_\nSakeus Iihuhua (s. Ombalantu, Ambomaa, Namibia) oli yksi ensimm\xc3\xa4isest\xc3\xa4 seitsem\xc3\xa4st\xc3\xa4 ambolaisesta, jotka l\xc3\xa4hetysjohtaja Matti Tarkkanen vihki Oniipassa Ambomaalla papiksi 27.9.1925 Tampereen piispan antamalla valtuutuksella. Samalla kerralla vihittiin my\xc3\xb6s Sakeuksen veli Obadja Iihuhua papiksi._NEWLINE_Iihuhua oli jo ennen papiksi vihkimist\xc3\xa4\xc3\xa4n merkitt\xc3\xa4v\xc3\xa4 henkil\xc3\xb6 kotiseudullaan Ombalantussa. H\xc3\xa4n oli toiminut siell\xc3\xa4 opettajana vuodesta 1919 l\xc3\xa4htien. Ombadjan kuningas Angolasta l\xc3\xa4hetti n\xc3\xa4kem\xc3\xa4ns\xc3\xa4 unen perusteella miehen Iihuhuan puheille saadakseen opettajan valtakuntaansa. Sellaista ei sinne kuitenkaan tuolloin saatu._NEWLINE_Iihuhuan pappisvihkimyst\xc3\xa4 ennen oli Suomen L\xc3\xa4hetysseuran pappi Okahaosta k\xc3\xa4ynyt toimittamassa kirkolliset palvelut Ombalantussa. Tultuaan vihityksi papiksi Iihuhua toimi Ombalantussa aluksi pastori Heikki Saaren alaisuudessa._NEWLINE_Iihuhua toimi sittemmin kotiseutunsa pappina, ja vaikka h\xc3\xa4n ei 1950-luvun lopussa en\xc3\xa4\xc3\xa4 ollutkaan aktiivisesti mukana kirkon toiminnassa, tultuaan jo liian vanhaksi, h\xc3\xa4n oli kuitenkin viel\xc3\xa4 \xe2\x80\x9cseurakuntansa vahvana tukipylv\xc3\xa4\xc3\xa4n\xc3\xa4\xe2\x80\x9d. H\xc3\xa4n oli \xe2\x80\x9ckorkeasta i\xc3\xa4st\xc3\xa4\xc3\xa4n huolimatta s\xc3\xa4ilynyt henkisesti harvinaisen virke\xc3\xa4n\xc3\xa4 ja paloi halusta palvella edelleenkin evankeliumin asiaa\xe2\x80\x9d, kirjoittaa h\xc3\xa4nest\xc3\xa4 Elias Pentti vuonna 1958.'